بیرلشمیش میللت‌لر تشکیلاتی‌نین (بمت) باش کاتیبی آنتونیو گوترش روسیانین اودسایا هوجومونو کسکین شکیلده پیسله‌ییب.
بمت-نین سؤزچوسو استفان دوجاریک مؤوضوع ایله باغلی وئردیگی یازیلی آچیقلامادا "باش کاتیب روسیانین اودسایا راکت هوجومو نتیجه‌سینده سیویل اها‌لی‌نین اؤلومونه سبب اولان و یونسکو طرفیندن قورونان ترانسفیقوراسیا (دؤنوشمه) کافدرال کیلسه‌سینه و دونیا ارثی سیاهی‌سیندا اولان اودسا تاریخی مرکزینده‌کی دیگر بینا‌لارا زیان ووران راکت هوجومونو سرت شکیلده قیناییر" دئییب.
هوجومون مدنی وارلیق لارین قورونماسی ایله باغلی 1954-جو ایل تاریخ‌لی لاهه کنوانسیونونون پوزولماسی اولدوغونو قئید ائدن دوجاریک گوترشین "محاربه‌نین اوکراینا مدنیتی و ارثی اوچون آرتان تهلوکه یاراتدیغین‌دان" ناراحات اولدوغونو بیلدیریب.
24 فوریه 2022-جی ایلدن اوکراینادا 116-سی دینی مکان اولماقلا 270 مدنیت مکانینین خسارت آلدیغینی وورغولایان دجاریک دئییب:
"باش کاتیب روسیانی گئنیش شکیلده تصدیقلنمیش اولوسلار آراسی نورماتیو واسیطه‌لرله قورونان مدنی وارلیق لارا هوجوم‌لارینی درحال دایاندیرماغا چاغیریر. باش کاتیب همچنین سیویل شخص‌لره و سیویل آلت یاپییا قارشی بوتون هوجوم‌لاری درحال دایاندیرماغا چاغیرماقدا داوام ائدیر".
قئید ائدک کی، اوکراینا روسیانین اودسایا هوجومو نتیجه‌سینده 1 نفرین اؤلدوگونو، 18 نفرین یارالاندیغینی بیلدیریب.
روسیا ایسه اودسا شهری یاخینلیغیندا اینسان‌سیز سو آراجی تولید ائدن ائدن و بو آراج لار ایله ترور آکت‌لاری حاضیرلیغی گؤرولن تاسیس لرین یوکسک دقیق‌لیک‌لی راکت‌لرله وورولدوغونو آچیقلاییب.
